PARLAMENTUL ROMÂNIEI

CAMERA DEPUTAŢILOR

	Comisia pentru muncă şi protecţie socială

Nr.27/708/14 februarie 2007

	
	Comisia pentru administraţie publică, amenajarea teritoriului şi echilibru ecologic
Nr.26/1377/14 februarie 2007


RAPORT  COMUN

asupra proiectului de Lege privind aprobarea Ordonanţei de urgenţă a Guvernului nr.84/2006 pentru modificarea şi completarea Legii nr.202/2006 privind organizarea şi funcţionarea Agenţiei Naţionale pentru Ocuparea Forţei de Muncă

1. În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru administraţie publică, amenajarea teritoriului şi echilibru ecologic au fost sesizate în fond, în procedură de urgenţă, în vederea examinării şi întocmirii unui raport comun, cu proiectul de Lege privind aprobarea Ordonanţei de urgenţă a Guvernului nr.84/2006 pentru modificarea şi completarea Legii nr.202/2006 privind organizarea şi funcţionarea Agenţiei Naţionale pentru Ocuparea Forţei de Muncă, trimis  comisiilor cu adresa nr. PL.x 986 din 27 decembrie 2006.

La întocmirea prezentului raport în conformitate cu art.97 din Regulamentul Camerei Deputaţilor, republicat, Comisiile au avut în vedere: 

· avizul favorabil al Consiliului Legislativ (nr.1427/26.10.2006)

· avizul favorabil al Consiliului Economic şi Social (nr.2595/30.10.2006)

· avizul favorabil al Comisiei pentru buget, finanţe şi bănci (nr.841/12.02.2007)

· avizul favorabil al Comisiei juridice, de disciplină şi imunităţi (nr.31/1537/29.01.2007)

Proiectul de lege are ca obiect de reglementare aprobarea Ordonanţei de urgenţă nr.84/2006, care modifică şi completează Legea nr.202/2006 privind organizarea şi funcţionarea Agenţiei Naţionale pentru Ocuparea Forţei de Muncă. 
Comisiile propun Plenului Camerei Deputaţilor aprobarea proiectului de lege în vederea asigurării unei gestionări eficiente a Fondului Social European, principalul instrument de susţinere financiară a politicii sociale a Uniunii Europene. Pentru aceasta, se impune reorganizarea unităţilor fără personalitate juridică de implementare a programelor pentru dezvoltarea resurselor umane în organisme intermediare regionale pentru Programul operaţional sectorial pentru dezvoltarea resurselor umane şi trecerea acestora din subordinea Agenţiei Naţionale pentru Ocuparea Forţei de Muncă în subordinea Ministerului Muncii, Solidarităţii Sociale şi Familiei, începând cu data de 1 ianuarie 2007
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

· d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei 

· d-na Veronica Dobre – director, Agenţia Naţională pentru Ocuparea Forţei de Muncă

· d-na Cecilia Sebe – consilier, Ministerul Muncii, Solidarităţii Sociale şi Familiei.

4. La lucrările comisiilor au fost prezenţi 44 deputaţi din totalul de 48 membri ai celor două comisii.
Raportul a fost adoptat cu unanimitate de voturi.
5. Proiectul de lege a fost adoptat de Senat în şedinţa din 14 decembrie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma finalizării dezbaterilor, Comisiile propun admiterea fără modificări a proiectului de lege.

